विंबलडन : जोकोविच 12वीं बार प्री क्वार्टरफाइनल में, एंडरसन बाहर - wimbledon djokovic for the 12th time in the pre quarterfinals anderson is out - Punjab Kesari
विंबलडन : जोकोविच 12वीं बार प्री क्वार्टरफाइनल में, एंडरसन बाहर
लंदन : विश्व के नंबर एक खिलाड़ी सर्बिया के नोवाक जोकोविच ने चार सेटों के संघर्षपूर्ण मुकाबले में पोलैंड के ह्यूबर्ट हरकाज को 7-5, 6-7, 6-1, 6-4 से हराकर 12वीं बार विंबलडन टेनिस चैंपियनशिप के प्री क्वाटर्रफाइनल में जगह बना ली जबकि चौथी सीड दक्षिण अफ्रीका के केविन एंडरसन को तीसरे दौर में हार का सामना करना पड़ा।
प्लिसकोवा ने चीनी ताइपे की सू वेई सीह को एक घंटे 46 मिनट में 6-3, 2-6, 6-4 से हराया जबकि हालेप ने बेलारूस की विक्टोरिया अजारेंका को 66 मिनट में 6-3, 6-1 से और स्वीतोलिना ने यूनान की मारिया सकारी को दो घंटे आठ मिनट में 6-3, 6-7, 6-2 से हराया। 14वीं सीड डेनमार्क की कैरोलिन वोज्नियाकी को तीसरे दौर में हार का सामना करना पड़ा।
वोज्नियाकी को चीन की शुआई झांग ने एक घंटे 21 मिनट में 6-4, 6-2 से पराजित किया। प्री क्वाटर्रफाइनल में झांग का मुकाबला यूक्रेन की डायना यास्त्रेमस्का से होगा जबकि प्लिसकोवा का मुकाबला अपने ही देश की कैरोलिना मुचोवा से होगा। यास्त्रेमस्का ने स्विटजरलैंड की विक्टोरिजा गोलूबिक को एक घंटे 39 मिनट में 7-5, 6-3 से हराया।
28वीं सीड फ्रांस के बेनोयट पेयरे ने चेक गणराज्य के जिरी वेस्ली को दो घंटे 45 मिनट में 5-7, 7-6, 6-3, 7-6 से हराकर अंतिम 16 में स्थान बना लिया। पेयरे का अगला मुकाबला बतिस्ता अगुत से होगा। इससे पहले कल फ्रेंच ओपन चैंपियन और तीसरी वरीयता प्राप्त स्पेन के राफेल नडाल ने ऑस्ट्रेलिया के निक किर्गियोस को चार सेटों के संघर्ष में 6-3, 3-6, 7-6, 7-6 से हराकर तीसरे दौर में जगह बनायी थी।
नडाल ने यह मुकाबला तीन घंटे तीन मिनट में जीता। नडाल का तीसरे दौर में फ्रांस के जो विल्फ्रेड सोंगा से मुकाबला होगा। 23 बार की ग्रैंड स्लेम चैंपियन अमेरिका की सेरेना विलियम्स ने पहला सेट हारने के बाद शानदार वापसी करते हुए स्लोवेनिया की काजा जुवान को पराजित किया।
11वीं सीड सेरेना ने यह मुकाबला एक घंटे 34 मिनट में 2-6, 6-2, 6-4 से जीता। सेरेना विंबलडन में सात बार की चैंपियन हैं और उन्होंने यहां आखिरी बार 2016 में खिताब जीता था। सेरेना को 2017 के ऑस्ट्रेलियन ओपन के बाद से अपने 24वें ग्रैंड स्लेम की तलाश है।
Novak Djokovic tennis news in hindi Wimbledon 2019 carl anderson